Fosta legendă braziliană Ronaldo Nazario, care a scris istorie în tricoul lui Real Madrid, a declarat că francezul Kylian Mbappe va câştiga Balonul de Aur dacă se va transfera la gruparea din capitala Spaniei.
Într-un interviu acordat cotidianului britanic The Daily Mail, Ronaldo Nazario a vorbit despre Kylian Mbappe, care se va despărţi de PSG la finalul sezonului, viitoarea sa destinaţie nefiind deocamdată cunoscută.
"Toată lumea vorbeşte de plecarea sa la Madrid… este un jucător incredibil, va deveni unul dintre cei mai buni dacă va merge la Real Madrid, este o alegere potrivită ca să câştige în sfârşit Balonul de Aur, ceea ce cred că este visul său", a spus Ronaldo, care a evoluat la clubul de pe Santiago Bernabeu între 2002 şi 2007.
La câteva zile după ce a devenit publică informaţia că Mbappe a anunţat conducerea clubului parizian că vrea să plece la finalul sezonului, antrenorul Luis Enrique l-a trimis de mai multe ori pe banca de rezerve şi a spus că echipa trebuie să înveţe să joace fără el.
Ronaldo s-a arătat prudent când a fost întrebat dacă Mbappe este deja prea mare pentru PSG şi dacă are prea multă putere la gruparea din capitala Franţei.
"Nu ştiu ce este adevărat, dar s-a vorbit mult despre situaţia lui la club. Ştiu că au făcut foarte multe eforturi pentru a-l păstra (vara trecută – n. r.), a fost vedeta proiectului. La Madrid, cu siguranţă va avea o echipă care îl va sprijini în toate deciziile sale. Va fi susţinut pe teren şi în afara lui. Îl vor proteja. Dar cred ca s-a simţit bine la Paris. Un lucru este sigur, vom avea destul timp ca să ne bucurăm de fotbalul lui", a spus brazilianul, laureat al Balonului de Aur în 1997 şi 2002.